གཞན་ཡང་།འབྲི་གུང་༧སྐྱབས་མགོན་མཆོག་ནས་འདས་པའི་ལོ་བཞིའི་སྔོན་ནས་བཟུང་ལ་དྭགས་ཁུལ་དུ་ལྗང་སྒྱུར་དང་རང་སྒྱུར་གྱི་ལས་འགུལ་སྤེལ་གནང་མཛད་པ་དང་།ས་གཞི་རིལ་བུ་ཚ་དྲོད་རྒྱས་ནས་གངས་རི་དག་བཞུ་འགྲོ་བར་ལ་དྭགས་ས་གནས་ཁག་ཏུ་འཁྱགས་པའི་མཆོད་རྟེན་ཟེར་བ་དང་།འཁྱགས་པའི་ཆུ་ཟར་ཟེར་བ་དགུན་ཆུ་གསོག་འཇོག་སོགས་ཀྱི་ཁོར་ཡུག་སྲུང་སྐྱོབ་ཐད་ཤུགས་སྐྱོན་གནང་ཡོད་པ་དང་།ལྷག་པར་དུ་མཉན་ཡོད་ནི་ནང་པའི་གནས་རྩ་ཆེན་པོ་ཞིག་ཡིན་ཡང་།མི་མང་པོས་ཤེས་ཀྱི་མེད་པ་དང་ཡུ་པི་ས་ཁུལ་ནང་རྗེས་ལུས་ཉམ་ཐག་གི་ས་ཁུལ་ཞིག་ཏུ་གནས་སྟབས།ཁོང་གིས་འཛམ་གླིང་ཐོག་ནང་པའི་གནས་རྩ་ཆེན་དེ་ཐེག་ཆེན་པ་ཚོས་ཤེས་རྟོགས་ཡོང་ཐབས་དང་།སངས་རྒྱས་ཀྱི་མཛད་བཅུའི་ནང་།མཉན་ཡོད་བཞུགས་པ་དེ་ལ་ཕྱག་འཚལ་ལོ།།ཞེས་བྱུང་བའི་མཉན་ཡོད་ཀྱི་གནས་ཆེན་ཁག་ཙམ་དུ་མ་ཟད།མཉན་ཡོད་ཀྱི་གྲོང་ཚོ་འདི་དག་ལྗང་མདོག་ཅན་དུ་བསྒྱུར་རྒྱུར་རྒྱ་གར་གཞུང་ལ་སྙན་ཞུ་ཕུལ་གནང་ཡོད་པ་མ་ཟད།ནང་པའི་གནས་ཆེན་དེར་རིས་མེད་ལྷ་ཁང་ཆེན་མོ་ཞིག་ཕྱག་བཏབ་སྟེ།ཕྱི་ལོ་ཟླ་༡༠ཚེས་༣༡ཉིན་སྒོ་དབྱེའི་མཛད་སྒོ་གནང་རྒྱུ་དང་།དེ་བཞིན་མཉན་ཡོད་ཀྱི་གནས་འདིར་མཉན་ཡོད་ནང་པའི་རིག་གཞུང་འདུ་འཛོམས་ཆེན་མོ་ཞེས་པ་ཧི་མ་ལ་ཡའི་ནང་པ་གཙོ་བོར་གྱུར་པའི་མི་སྐྱ་གཞོན་སྐྱེས་རྣམས་སངས་རྒྱས་ཀྱི་གསུང་དྲི་མ་མེད་པ་ཆོས་ཀྱི་ཚིགས་སུ་བཅད་པའིགསུང་ཆོས་དང་།སྨོན་ལམ།རིག་གཞུང་ཁྲབ་སྟོན་བཅས་ད་བར་ཐེངས་གསུམ་ཚོགས་ཡོད་སྐོར་གསུངས་པ་རེད།གཞན་ཡང་།འབྲི་གུང་༧སྐྱབས་མགོན་མཆོག་འཛམ་གླིང་མཉམ་འབྲེལ་རྒྱལ་ཚོགས་ཀྱི་རི་རྒྱུད་ཁུལ་གྱི་གཞུང་ཚབ་ཆེན་མོའི་ཐུགས་འགན་བཞེས་ཡོད་པའི་དབང་གིས།ཕྱི་ལོ་༢༠༡༨ལོའི་ཕྱི་ཟླ་༡༡པའི་ཚེས་༡༦༡༨བརརྒྱ་གར་གྱི་རྒྱལ་ས་ལྡི་ལིར་འཛམ་གླིང་རི་རྒྱུད་ཁུལ་དུ་གནས་པའི་གདོད་མའི་མི་རིགས་ཀྱི་རིག་གཞུང་འཁྲབ་སྟོན་དང་ཁོར་ཡུག་ལས་འགུལ་སྣ་ཚོགས་སྤེལ་ཆེད་འདུ་འཛོམས་ཆེན་མོའི་ཐེབས་རྩ་ལྷན་ཁང་དག་མཉམ་ལས་གནང་བཞིན་པ་དང་།དེ་བཞིན་ལོ་རྗེས་མར་ཨེ་ཤ་ཡའི་རྒྱལ་ཁབ་ཁག་ནས་གནས་བརྟན་སྡེ་པའི་དགེ་སློང་བརྒྱ་ཕྲག་གདན་ཞུས་ཀྱིས་མཉན་ཡོད་དུ་དབྱར་གནས་འཛུག་རྒྱུ་ཡིན་པ་སོགས་གསལ་བསྒྲགས་གནང་ཡོད་འདུག